कोच्चि में प्रधानमंत्री दिखाएंगे हरी झंडी; फर्स्ट डिजिटल साइंस पार्क का भी इनॉगरेशन करेंगे
Prime Minister Narendra Modi Kerala Water Metro Project Details. प्रधानमंत्री नरेंद्र मोदी 25 अप्रैल को केरल के कोच्चि में देश की पहली वाटर मेट्रो सर्विस का उद्घाटन करने वाले हैं
प्रधानमंत्री नरेंद्र मोदी 25 अप्रैल को केरल के कोच्चि में देश की पहली वाटर मेट्रो सर्विस का उद्घाटन करने वाले हैं। इसके अलावा PM मोदी तिरुवनंतपुरम में डिजिटल साइंस पार्क का इनॉगरेशन भी करेंगे।
पोर्ट सिटी कोच्चि में वाटर मेट्रो सर्विस को 1,136.83 करोड़ रुपए की लागत से तैयार किया गया है। इस प्रोजेक्ट के तहत कोच्चि सिटी से आस-पास के 10 टापुओं को जोड़ा जाएगा। इस प्रोजेक्ट में बैटरी-ऑपरेटेड इलेक्ट्रिक हाइब्रिड बोट्स का इस्तेमाल किया जाएगा। 
वर्ल्ड क्लास कोच्चि वाटर मेट्रो अपनी जर्नी के लिए तैयार
केरल के मुख्यमंत्री पिनाराई विजयन ने कहा, 'वर्ल्ड क्लास कोच्चि वाटर मेट्रो अपनी जर्नी के लिए तैयार है। यह कोच्चि में और उसके आसपास के 10 टापुओं को जोड़ने वाला केरल का ड्रीम प्रोजेक्ट है। कोच्चि वाटर मेट्रो प्रोजेक्ट में 78 इलेक्ट्रिक बोट्स और 38 टर्मिनल्स हैं, जिसकी लागत 1,136.83 करोड़ रुपए है। इस प्रोजेक्ट को गवर्नमेंट ऑफ केरल (GoK) और KfW ने फंड किया है।' KfW एक जर्मन फंडिंग एजेंसी है।
डिजिटल तरीके से टिकट बुक कर सकते हैं यात्री
इस प्रोजेक्ट के पहले फेज में हाई कोर्ट-वाइपिन टर्मिनल्स से व्याटिला-कक्कनाड टर्मिनल्स तक सर्विस शुरू की जाएगी। यात्री 'कोच्चि-1' कार्ड का यूज करके कोच्चि मेट्रो और वाटर मेट्रो दोनों में यात्रा कर सकते हैं। इसके अलावा वे डिजिटल तरीके से टिकट बुक भी कर सकते हैं।
तिरुवनंतपुरम में पहली वंदे भारत एक्सप्रेस को भी हरी झंडी दिखाएंगे PM
PM मोदी 24 और 25 अप्रैल को मध्य प्रदेश, केरल, दादरा एंड नगर हवेली और दमन एंड दीव का दौरा करेंगे। 25 अप्रैल को वह तिरुवनंतपुरम सेंट्रल स्टेशन पर तिरुवनंतपुरम और कासरगोड के बीच केरल की पहली वंदे भारत एक्सप्रेस को हरी झंडी दिखाएंगे।
यह ट्रेन तिरुवनंतपुरम, कोल्लम, कोट्टायम, एर्नाकुलम, त्रिशूर, पलक्कड़, पठानमथिट्टा, मलप्पुरम, कोझिकोड, कन्नूर और कासरगोड जैसे 11 जिलों को कवर करेगी। वहीं कोच्चि वाटर मेट्रो के अलावा प्रधानमंत्री डिंडीगुल-पलानी-पलक्कड़ सेक्शन का रेल इलेक्ट्रिफिकेशन का उद्घाटन भी करेंगे।